Document ID: 31989R0419

*****
ΚΑΝΟΝΙΣΜΟΣ (ΕΟΚ) αριθ. 419/89 ΤΗΣ ΕΠΙΤΡΟΠΗΣ
της 20ής Φεβρουαρίου 1989
για την τροποποίηση του κανονισμού (ΕΟΚ) αριθ. 606/86 για τον καθορισμό των λεπτομερειών εφαρμογής του συμπληρωματικού μηχανισμού στις συναλλαγές γαλακτοκομικών προϊόντων που εισάγονται στην Ισπανία προερχόμενα από την Κοινότητα των Δέκα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 83 παράγραφος 1 και το άρθρο 84 παράγραφος 3,
τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,
Εκτιμώντας:
ότι ο συμπληρωματικός μηχανισμός στις συναλλαγές στον τομέα του γάλακτος και των γαλακτοκομικών προϊόντων εφαρμόστηκε από τον κανονισμό (ΕΟΚ) αριθ. 606/86 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3851/88 (4)· ότι στο άρθρο 3 παράγραφος 1 πρώτο εδάφιο τρίτη περίπτωση, αναφέρεται ότι η μηνιαία ποσότητα που αποτελεί αντικείμενο αιτήσεως πιστοποιητικού «ΣΜΣ» όσον αφορά τα τυριά που έχουν στη μάζα τους πράσινα στίγματα, δεν μπορεί να είναι μικρότερη από ένα τόνο· ότι η πείρα που αποκτήθηκε από την εφαρμογή της διατάξεως αυτής έδειξε ότι για το τυρί roquefort η ποσότητα του ενός τόνου είναι υπερβολική και για το λόγο αυτό είναι σκόπιμο να μειωθεί η ποσότητα αυτή σε 0,3 τόνους·
ότι ο κανονισμός (ΕΟΚ) αριθ. 3851/88 της Επιτροπής μείωσε, μεταξύ άλλων, τον αριθμό των κατηγοριών τυριών που αναφέρονται στο άρθρο 2 παράγραφος 2 του κανονισμού (ΕΟΚ) αριθ. 606/86· ότι, συνεπώς, θα πρέπει να προσαρμοσθεί το τελευταίο εδάφιο του άρθρου 3 παράγραφος 1 του τελευταίου κανονισμού· ότι, δεδομένου ότι πρόκειται για διόρθωση λάθους, θα πρέπει η ημερομηνία εφαρμογής του παρόντος κανονισμού να καθορισθεί από την ίδια ημερομηνία με την ημερομηνία εφαρμογής του κανονισμού (ΕΟΚ) αριθ. 3851/88·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 606/86 τροποποιείται ως εξής:
1. Στο άρθρο 3 παράγραφος 1 πρώτο εδάφιο, προστίθεται η εξής φράση στην τρίτη περίπτωση: «Εντούτοις, για την κατηγορία 2, όσον αφορά το roquefort, η ελάχιστη μηνιαία ποσότητα είναι 0,3 τόνοι».
2. Στο άρθρο 3 παράγραφος 1 τελευταίο εδάφιο, οι όροι « κατηγορίες 1, 3, 7 και 10» αντικαθίστανται από τους όρους « κατηγορίες 1, 2, 6 και 9».
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εντούτοις, το σημείο 2 του άρθρου 1 εφαρμόζεται από τις 13 Δεκεμβρίου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 1989.

Labels: 3
17
18